
STATUTUL 
AsociațiEI de Dezvoltare Intercomunitară 
“Zona Metropolitană Baia Mare”
CAPITOLUL I – DATELE DE IDENTIFICARE ALE ASOCIAȚILOR

ART.1. Datele de identificare ale asociaților

Unitățile administrativ teritoriale organizate potrivit Legii nr. 2/1968 privind organizarea administrativă, reprezentate de drept de Primari în baza O.U.G. nr. 57/2019 privind Codul Administrativ, care se constituie în Asociația de Dezvoltare Intercomunitară “Zona Metropolitană Baia Mare”, potrivit Legii nr. 246/2022 privind zonele metropolitane și Legii nr. 51/2006 privind serviciile comunitare de utilități publice sunt:

1.1. MUNICIPIUL BAIA MARE, prin Consiliul Local al Municipiului Baia Mare, cu sediul în Baia Mare, str. Gheorghe Șincai nr. 37, Județul Maramureș, codul de identificare fiscală 3627692, reprezentat de drept prin viceprimar desemnat să exercite atribuțiile Primarului Municipiului Baia Mare IOAN DORU DĂNCUȘ, potrivit prevederilor art. 152 alin.4 coroborat cu art. 163 alin. 1 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare și Hotărârea Consiliului Local Baia Mare nr. 418/2020 privind desemnarea viceprimarului care exercită primul calitatea de înlocuitor de drept al Primarului Municipiului Baia Mare;

1.2. ORAȘUL BAIA SPRIE, prin Consiliul Local al Orașului Baia Sprie, cu sediul în Baia Sprie, Piața Libertății nr. 4, Județul Maramureș, codul de identificare fiscală 3694918, reprezentat de drept prin dl. SEBASTIAN-ALIN BÎRDA, în calitate de Primar al Orașului Baia Sprie, potrivit prevederilor art. 132 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare; 

1.3. ORAȘUL CAVNIC, prin Consiliul Local al Orașului Cavnic, cu sediul în Cavnic, str. 22 Decembrie nr. 7, Județul Maramureș, codul de identificare fiscală 3627595, reprezentat de drept prin dl. Vladimir Petruț, în calitate de Primar al Orașului Cavnic, potrivit prevederilor art. 132 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
1.4. ORAȘUL SEINI, prin Consiliul Local al Orașului Seini, cu sediul în Seini, Piața Unirii nr. 16, Județul Maramureș, codul de identificare fiscală 3627765, reprezentat de drept prin doamna GABRIELA-FLORICA TULBURE, în calitate de Primar al Orașului Seini, potrivit prevederilor art. 132 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
1.5. ORAȘUL ȘOMCUTA MARE, prin Consiliul Local al Orașului Șomcuta Mare, cu sediul în Șomcuta Mare, str. Someș, nr. 17, Județul Maramureș, codul de identificare fiscală 3694829, reprezentat de drept prin dl. Gheorghe-IOAN Buda, în calitate de Primar al Orașului Șomcuta Mare, potrivit prevederilor art. 132 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
1.6. ORAȘUL TĂUȚII MĂGHERĂUȘ, prin Consiliul Local al Orașului Tăuții Măgherăuș, cu sediul în Tăuții Măgherăuș, str. 1 nr. 194, Județul Maramureș, codul de identificare fiscală 3627170, reprezentat de drept prin dl. DUMITRU MARINESCU, în calitate de Primar al Orașului Tăuții Măgherăuș, potrivit prevederilor art. 132 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
1.7. COMUNA CERNEȘTI, prin Consiliul Local al Comunei Cernești, cu sediul în Cernești, str. Principală nr. 146, Județul Maramureș, codul de identificare fiscală 3627897, reprezentată de drept prin dl. MIRCEA-AUREL DEAC, în calitate de Primar al Comunei Cernești, potrivit prevederilor art. 132 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
1.8. COMUNA CICÂRLĂU, prin Consiliul Local al Comunei Cicârlău, cu sediul în Cicârlău, str. Unirii nr. 1, Județul Maramureș, codul de identificare fiscală 3627374, reprezentată de drept prin dl. Sorin Lupșe, în calitate de Primar al Comunei Cicârlău, potrivit prevederilor art. 132 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
1.9. COMUNA COAȘ, prin Consiliul Local al Comunei Coaș, cu sediul în Coaș, nr. 265/A, Județul Maramureș, codul de identificare fiscală 16384641, reprezentată de drept prin dl. CĂLIN-VASILE ACHIM, în calitate de Primar al Comunei Coaș, potrivit prevederilor art. 132 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare; 

1.10. COMUNA COLTĂU, prin Consiliul Local al Comunei Coltău, cu sediul în Coltău, str. Petofi Sandor, nr. 65, Județul Maramureș, codul de identificare fiscală 16384650, reprezentată de drept prin dl. LAJOS CENDEȘ, în calitate de Primar al Comunei Coltău, potrivit prevederilor art. 132 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
1.11. COMUNA COPALNIC MĂNĂȘTUR, prin Consiliul Local al Comunei Copalnic Mănăștur, cu sediul în Copalnic Mănăștur, str. Principală nr. 225A, Județul Maramureș, codul de identificare fiscală 3695115, reprezentată de drept prin dl. VASILE-ȘTEFAN MIHALCA, în calitate de Primar al Comunei Copalnic Mănăștur, potrivit prevederilor art. 132 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
1.12. COMUNA MIREȘU MARE, prin Consiliul Local al Comunei Mireșu Mare, cu sediul în Mireșu Mare, str. Principală nr. 486, Județul Maramureș, codul de identificare fiscală 3627625, reprezentată de drept prin dl. IOAN MĂTIEȘ, în calitate de Primar al Comunei Mireșu Mare, potrivit prevederilor art. 132 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
1.13. COMUNA RECEA, prin Consiliul Local al Comunei Recea, cu sediul în Recea, str. Primăriei, nr. 2, Județul Maramureș, codul de identificare fiscală 3627757, reprezentată de drept prin dl. OCTAVIAN PAVEL, în calitate de Primar al Comunei Recea, potrivit prevederilor art. 132 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
1.14. COMUNA REMETEA CHIOARULUI, prin Consiliul Local al Comunei Remetea Chioarului, cu sediul în Remetea Chioarului, str. Principală nr. 80, Județul Maramureș, codul de identificare fiscală 3694586, reprezentată de drept prin dl. Călin-Ovidiu Petrică, în calitate de Primar al Comunei Remetea Chioarului, potrivit prevederilor art. 132 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
1.15. COMUNA SATULUNG, prin Consiliul Local al Comunei Satulung, cu sediul în Satulung, nr. 128, Județul Maramureș, codul de identificare fiscală 3626905, reprezentată de drept prin dl. BUJOREL-VASILE MUREȘAN,  în calitate de Primar al Comunei Satulung, potrivit prevederilor art. 132 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
1.16. COMUNA ȘIȘEȘTI, prin Consiliul Local al Comunei Șișești, cu sediul în Șișești, str. Principală, nr. 430, Județul Maramureș, codul de identificare fiscală 3627277, reprezentată de drept prin dl. IOAN-MIRCEA TENTIȘ, în calitate de Primar al Comunei Șișești, potrivit prevederilor art. 132 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
1.17. COMUNA VALEA CHIOARULUI, prin Consiliul Local al Comunei Valea Chioarului, cu sediul în Valea Chioarului, str. Principală nr. 194, Județul Maramureș, codul de identificare fiscală 3694543, reprezentată de drept prin dl. IOAN-SORIN BURDE, în calitate de Primar al Comunei Valea Chioarului, potrivit prevederilor art. 132 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare.
CAPITOLUL II – EXPRIMAREA VOINȚEI DE ASOCIERE ȘI A SCOPULUI PROPUS
ART.2. Exprimarea voinței de asociere și a scopului propus

În conformitate cu Ordonanța Guvernului nr. 26/2000 cu privire la asociații și fundații, cu modificările și completările aduse de Legea nr. 246/2005, și în deplină concordanță cu O.U.G. nr. 57/2019 privind Codul Administrativ, Legea nr. 246/2022 privind zonele metropolitane, precum și pentru modificarea și completarea unor acte normative, Legea 51/2006 privind serviciile comunitare de utilități publice și Legea 92/2007 a serviciilor de transport public local cu modificările și completările ulterioare, H.G. 855/ 2008 pentru aprobarea actului constitutiv-cadru și a statutului-cadru ale asociațiilor de dezvoltare intercomunitară cu obiect de activitate serviciile de utilități publice cu modificările și completările ulterioare, modificată și completată prin H.G. nr. 293/ 2023, în calitate de membri fondatori, am constituit ASOCIAȚIA DE DEZVOLTARE INTERCOMUNITARĂ <ZONA METROPOLITANĂ BAIA MARE>, denumită mai jos ”Asociația” sau ”Zona Metropolitană Baia Mare”, persoană juridică, de drept privat si cu statut de utilitate publică, având ca scop dezvoltarea coerentă și durabilă a unităților administrativ teritoriale care alcătuiesc asociația, prin realizarea în comun a unor proiecte de dezvoltare de interes metropolitan și prin furnizarea în comun a unor servicii de utilități publice, conform art.7 din statut.

CAPITOLUL III – DENUMIREA ȘI SEDIUL ASOCIAȚIEI
ART.3. Denumirea asociației

 Denumirea asociației este: ASOCIAȚIA DE DEZVOLTARE INTERCOMUNITARĂ <ZONA METROPOLITANĂ BAIA MARE>. Denumirea prescurtă a asociației este  ZMBM.

ART.4. Sediul asociației

Sediul juridic al asociației este în municipiul Baia Mare, Str. Gheorghe Șincai nr. 37, cod poștal 430311, județul Maramureș.

Sediul Asociației poate fi schimbat prin hotărârea Adunării Generale a Asociaților.

CAPITOLUL IV – DURATA DE FUNCȚIONARE ȘI PATRIMONIUL INIȚIAL AL ASOCIAȚIEI
ART.5. Durata de funcționare

Durata de funcționare a asociației este pe termen nedeterminat cu începere de la data înregistrării în Registrul Asociațiilor și Fundațiilor.
ART.6. Patrimoniul Asociației

(1) Patrimoniul Asociației este compus din bunurile și resursele proprii, necesare acoperirii cheltuielilor de organizare și funcționare și desfășurării activităților proprii, pe de o parte, și din dreptul de folosință gratuită asupra unor bunuri din domeniul public sau privat al asociaților, acordat sau ce va fi acordat Asociației de către asociați, pe de altă parte.

(2)
Patrimoniul inițial este suma de 23.755 lei. 

(3)
Patrimoniul inițial a fost constituit din contribuțiile în numerar a asociaților, astfel:


1. Municipiul Baia Mare – 14.369 lei;

2. Orașul Baia Sprie – 1.730 lei;
3. Orașul Cavnic – 519 lei;

4. Orașul Seini – 1.052 lei;
5. Orașul Șomcuta Mare – 803 lei;

6. Orașul Tăuții Măgherăuș – 699 lei;

7. Comuna Cernești – 390 lei;

8. Comuna Cicârlău – 384 lei;

9. Comuna Coaș – 146 lei;
10. Comuna Coltău – 266 lei;

11. Comuna Copalnic Mănăștur – 608 lei;

12. Comuna Mireșu Mare – 535 lei;

13. Comuna Recea – 582 lei;

14. Comuna Remetea Chioarului – 295 lei;

15. Comuna Satulung – 608 lei;

16. Comuna Șișești – 529 lei;

17. Comuna Valea Chioarului – 239 lei.
 (4) 
Sursele de finanțare ale Asociației sunt:

a) contribuțiile asociaților la formarea patrimoniului inițial;

b) cotizațiile asociaților de la bugetele locale ale unităților administrativ teritoriale membre.
Cotizația anuală a fiecărui membru al Asociației de Dezvoltare Intercomunitară <Zona Metropolitană Baia Mare> este stabilită la suma de 1 leu/locuitor/an, raportat la populația anuală după domiciliu, date definitive, publicată de Institutul Național de Statistică, cu posibilitatea modificării acesteia prin hotărârea Adunării Generale a Asociației, atunci când situația o va impune.
c) Contribuții anuale de la bugetele locale ale unităților administrativ teritoriale membre care au mandatat Asociația să exercite atribuțiile prevăzute la art. 9 și art. 11 din prezentul Statut, privind dezvoltarea coerentă și durabilă a unităților administrativ teritoriale care alcătuiesc asociația, prin realizarea în comun a unor proiecte și investiții de interes metropolitan.
Contribuția anuală de la bugetele locale ale fiecărei unități administrativ teritoriale membre care a delegat serviciul de transport public local este stabilită la suma de 2 lei/locuitor/an raportat la populația anuală după domiciliu, date definitive, publicată de Institutul Național de Statistică, cu posibilitatea modificării acesteia prin hotărârea Adunării Generale a Asociației, atunci când situația o va impune.
Contribuția anuală a membrilor Asociației de Dezvoltare Intercomunitară <Zona Metropolitană Baia Mare> care au mandatat Asociația să exercite atribuțiile prevăzute la art. 9 din prezentul Statut va fi stabilită prin Hotărârea Adunării Generale a Asociației.
d) Contribuții provenind din taxe locale speciale stabilite de autoritățile deliberative ale unităților administrativ teritoriale în vederea finanțării unor servicii publice locale furnizate de asociație;
e) alte contribuții de la bugetele locale ale unităților administrativ teritoriale membre, precum și din alte surse, în condițiile art. 90 alin. (1) din Ordonanța de urgență a Guvernului nr. 57/2019, cu modificările și completările; 
f) dobânzile rezultate din plasarea sumelor disponibile, în condițiile legii; 
g) donații, sponsorizări sau legate; 
h) o cotă de 5% din impozitul pe venit conform prevederilor din Legea nr. 273/2006 privind finanțele publice locale, modificată și completată prin Legea nr. 246/2022 privind zonele metropolitane, iar sumele virate se utilizează de către zona metropolitană exclusiv pentru realizarea unor investiții, după cum urmează:
- minimum 30% pentru realizarea unor investiții pe teritoriul unităților administrativ-teritoriale aferente coroanei 1 și coroanei 2, după caz;

- maximum 70% pentru realizarea unor investiții pe teritoriul unității administrativ-teritoriale în jurul căreia a fost constituită zona metropolitană.

i) tarife în vederea finanțării serviciilor publice furnizate prin intermediul asociației;
j) orice alte surse de venituri prevăzute de lege.

(5) Finanțarea Asociației se realizează cu asigurarea, de către autoritatea publică finanțatoare, a respectării legislației naționale și europene în materia ajutorului de stat. 

(6) Asociația nu poate avea calitatea de operator în înțelesul art. 2 lit. g) din Legea nr. 51/2006, republicată, cu modificările și completările ulterioare, și nu desfășoară activități economice.

(7) Asociația are un buget propriu de venituri și cheltuieli. Situațiile financiare se întocmesc și se publică conform legislației în vigoare.

ART.7. (1) Bunurile rezultate în urma unor investiții realizate în cadrul zonei metropolitane aparțin proprietății publice sau private, după caz, a unităților administrativ-teritoriale membre ale asociației și se înregistrează în inventarul acestora, în condițiile art. 289, respectiv art. 357 din Ordonanța de urgență a Guvernului nr. 57/2019, cu modificările și completările ulterioare.

(2) Bunurile prevăzute la alin. (1) care răspund unui interes public aparțin proprietății publice a unităților administrativ-teritoriale membre ale asociației, după cum urmează:

a) bunurile situate exclusiv pe raza unei singure unități administrativ-teritoriale, pe care o și deservesc, aparțin domeniului public al acesteia;

b) pentru bunurile situate exclusiv pe raza unei singure unități administrativ-teritoriale, care deservesc alte unități administrativ-teritoriale membre ale zonei metropolitane, apartenența acestora se stabilește de către adunarea generală a asociației înainte de demararea investiției;

c) pentru bunurile situate exclusiv pe raza unei singure unități administrativ-teritoriale, care deservesc și alte unități administrativ-teritoriale membre ale zonei metropolitane, apartenența acestora se stabilește de către adunarea generală a asociației înainte de demararea investiției;

d) pentru bunurile situate pe raza mai multor unități administrativ-teritoriale și/sau care deservesc mai multe unități administrativ-teritoriale, apartenența acestora se stabilește de către adunarea generală a asociației înainte de demararea investiției.

(3) Bunurile prevăzute la alin. (1), care nu răspund unui interes public, aparțin proprietății private a unităților administrativ-teritoriale membre ale zonei metropolitane sau, după caz, proprietății zonei metropolitane. Apartenența acestor bunuri se decide prin statut sau prin hotărârea adunării generale, după caz.

(4) În vederea îndeplinirii obiectivelor și desfășurării activității, Zona Metropolitană Baia Mare poate dobândi în proprietate bunuri, cu excepția bunurilor care, prin natura sau destinația lor, sunt bunuri proprietate publică, precum și a bunurilor care, potrivit statutului sau a hotărârii adunării generale, aparțin proprietății private a unităților administrativ-teritoriale componente ale zonelor metropolitane.

(5) Zonele metropolitane pot primi în folosință gratuită unele bunuri aflate în domeniul public sau privat al unităților administrativ-teritoriale membre în vederea realizării activităților și obiectivelor zonei metropolitane.
CAPITOLUL V – EXPLICITAREA SCOPULUI ȘI OBIECTIVELOR ASOCIAȚIEI

Art.8. (1)ASOCIAȚIA DE DEZVOLTARE INTERCOMUNITARĂ <ZONA METROPOLITANĂ BAIA MARE> se constituie în scopul dezvoltării coerente și durabile a unităților administrativ teritoriale care alcătuiesc asociația, prin realizarea în comun a unor proiecte și investiții de interes metropolitan, precum și în scopul înființării, organizării, reglementării, exploatării, monitorizării și gestionării în comun a serviciului de transport public local denumit în continuare Serviciul, pe raza de competență a unităților administrativ-teritoriale membre și realizarea în comun a unor proiecte de investiții publice de interes zonal sau regional destinate înființării, modernizării și/sau dezvoltării, după caz, a sistemelor de utilități publice aferente Serviciului, pe baza strategiei de dezvoltare a Serviciului.
SECȚIUNEA 1 - OBIECTIVELE GENERALE ALE ASOCIAȚIEI

Art.9.  (1) Obiectivele ASOCIAȚIEI DE DEZVOLTARE INTERCOMUNITARĂ <ZONA METROPOLITANĂ BAIA MARE>, în legătură cu dezvoltarea coerentă și durabilă a unităților administrativ teritoriale care alcătuiesc asociația, prin realizarea în comun a unor proiecte și investiții de interes metropolitan, sunt următoarele:

a) asigurarea unei planificări teritoriale integrate și durabile;

b) dezvoltarea infrastructurilor și a obiectivelor de dezvoltare de interes comun care să asigure mobilitatea în cadrul zonei metropolitane;

c) îmbunătățirea, modernizarea și dezvoltarea infrastructurii tehnico-edilitare;

d) dezvoltarea infrastructurii educaționale și de sănătate;

e) modernizarea, dezvoltarea, interconectarea și creșterea eficienței serviciilor publice;

f) furnizarea în comun a unor servicii publice de interes local;

g) dezvoltarea integrată și durabilă a teritoriului tuturor unităților administrativ-teritoriale care compun zona metropolitană;

h) dezvoltarea economică integrată și creșterea competitivității economice;

i) dezvoltarea resurselor umane și a capitalului uman, creșterea ratei de ocupare și combaterea excluziunii și a dezechilibrelor sociale pentru toate categoriile sociale;

j) gestionarea domeniului locuirii și abordarea integrată a problematicii specifice grupurilor vulnerabile și comunităților marginalizate, inclusiv a așezărilor informale;

k) diminuarea dezechilibrelor socioeconomice în dezvoltarea teritorială, la nivelul unităților administrativ-teritoriale aferente coroanei 1 și coroanei 2 ale teritoriului metropolitan;

l) alte obiective care se circumscriu obiectivelor generale ale politicii de dezvoltare metropolitană prevăzute la art. 3 din Legea nr. 246/2022 privind zonele metropolitane, precum și pentru modificarea și completarea unor acte normative.

(2) Pentru realizarea obiectivelor Asociației în legătură cu dezvoltarea coerentă și durabilă a unităților administrativ teritoriale care alcătuiesc asociația, prin realizarea în comun a unor proiecte și investiții de interes metropolitan, Asociația poate îndeplini următoarele atribuții în baza mandatului acordat prin hotărâre  a autorităților deliberative ale unităților administrativ-teritoriale:

a) elaborează, adoptă, monitorizează și evaluează periodic strategia integrată de dezvoltare durabilă a zonei metropolitane, planul de mobilitate urbană durabilă al zonei metropolitane și planul de amenajare a teritoriului intercomunitar al zonei metropolitane;

b) elaborează politici fiscale comune care să favorizeze atragerea de investiții de capital străin sau autohton;

c) asigură corelarea diverselor intervenții din cuprinsul planurilor de acțiune aferente strategiei integrate de dezvoltare metropolitană și al planului de mobilitate urbană durabilă al zonei metropolitane;

d) elaborează și adoptă documente de strategie și planificare, politici publice, planuri de acțiune și programe de dezvoltare aferente întregului teritoriu metropolitan sau unei părți a acestuia;

e) pentru unitățile administrativ-teritoriale care nu au aprobat mandat pentru îndeplinirea atribuției de la lit. d), Zona Metropolitană Baia Mare emite un aviz consultativ pentru documentele de strategie și planificare, precum și politicile publice implementate la nivelul teritoriului metropolitan;

f) elaborează documentații tehnico-economice pentru proiectele de interes metropolitan;

g) oferă suport și asistență tehnică de specialitate autorităților publice locale ale unităților administrativ-teritoriale membre, inclusiv efectuarea de achiziții comune pentru furnizarea de bunuri și prestarea de servicii la nivelul zonei metropolitane;

h) gestionează serviciile publice stabilite conform statutului;

i) promovează, depun și implementează proiecte finanțate din fonduri naționale, europene sau internaționale, de interes pentru dezvoltarea la nivelul zonei metropolitane.

(3) Zonele metropolitane pot organiza și exercita, în bază de mandat, unele activități în scopul realizării unor atribuții stabilite prin lege autorităților administrației publice locale, cu precădere în domeniile ce privesc activitățile de control, audit, resurse umane, juridic, asistență socială, administrarea impozitelor și taxelor locale, stare civilă, digitalizare și servicii electronice, inspecție, amenajarea teritoriului și urbanism, cadastru, precum și în orice alte domenii în care hotărăsc consiliile locale respective.
(4) În cazul în care Zona Metropolitană Baia Mare nu a fost mandatată în mod expres potrivit art. 7 alin. (2) din Legea nr. 246/2022 privind zonele metropolitane, precum și pentru modificarea și completarea unor acte normative, aceasta poate face recomandări cu privire la:

a) planurile urbanistice generale elaborate la nivelul unităților administrativ-teritoriale care compun zona metropolitană;

b) proiectele de investiții publice și cele ale furnizorilor de utilități și ale prestatorilor de servicii publice de interes public local care sunt implementate pe teritoriul a două sau mai multe unități administrativ-teritoriale din zona metropolitană.

SECȚIUNEA 2 - OBIECTIVELE SERVICIULUI DE TRANSPORT PUBLIC LOCAL ALE ASOCIAȚIEI
ART.10. (1) Modalitatea de gestiune a serviciului de transport public local de călători va fi stabilită prin hotărâri ale autorităților deliberative ale unităților administrativ-teritoriale membre, potrivit prevederilor art. 24 alin. (7) și (8) din Legea nr. 51/2006, republicată, cu modificările și completările ulterioare.

(2) Asociații declară că interesul comun ce stă la baza constituirii Asociației este interesul general al locuitorilor de pe raza unităților administrativ-teritoriale membre pentru îmbunătățirea calității Serviciului, în condițiile unor tarife și/sau taxe care să respecte limitele de suportabilitate ale populației și principiul "poluatorul plătește", atingerea și respectarea standardelor europene privind protecția mediului, precum și creșterea capacității de atragere a fondurilor pentru finanțarea investițiilor necesare în infrastructura tehnico-edilitară aferentă Serviciului.
ART.11. (1) Obiectivele ASOCIAȚIEI DE DEZVOLTARE INTERCOMUNITARĂ <ZONA METROPOLITANĂ BAIA MARE>, în legătură cu furnizarea în comun a serviciului de transport public local de călători și realizarea în comun a unor proiecte de investiții publice de interes zonal sau regional destinate înființării, modernizării și/sau dezvoltării, după caz, a sistemelor de utilități publice aferente Serviciului de transport public, sunt următoarele:

a) să elaboreze și să aprobe strategia de dezvoltare a serviciului de transport public local;

b) să monitorizeze derularea proiectelor de investiții în infrastructura tehnico-edilitară aferentă serviciului de transport public local;

c) să constituie interfața pentru discuții și să fie un partener activ pentru autoritățile administrației publice locale în ceea ce privește aspectele de dezvoltare și de gestiune a serviciului de transport public local, în scopul de a coordona politicile și acțiunile de interes general;

d) să elaboreze și să aprobe caietul/caietele de sarcini și regulamentul/regulamentele serviciului de transport public local;

e) să elaboreze documentația aferentă procedurii de stabilire a modalității de gestiune a serviciului de transport public local;

e1) să elaboreze și să aprobe documentația de atribuire, care va include obligatoriu proiectul contractului de delegare a gestiunii ce urmează a fi atribuit și anexele obligatorii la acesta - în cazul gestiunii delegate, respectiv documentația aferentă modalității de gestiune directă;

f) să încheie contractul/contractele cu operatorii, în numele și pe seama unităților administrativ-teritoriale membre implicate, care vor avea împreună calitatea de delegatar, astfel cum este prevăzut de art. 28 și/sau art. 30 din Legea nr. 51/2006, republicată, cu modificările și completările ulterioare. În funcție de specificul activităților care compun Serviciul, delegatar pot fi toți membrii Asociației pentru toate activitățile sau numai o parte din aceștia pentru anumite activități;
g) să monitorizeze executarea contractului încheiat/contractelor încheiate cu operatorul/operatorii și să informeze regulat membrii săi despre aceasta, să urmărească îndeplinirea obligațiilor asumate de operatori, îndeosebi în ceea ce privește realizarea indicatorilor de performanță, executarea lucrărilor încredințate operatorilor și calitatea Serviciului furnizat utilizatorilor, și, potrivit mandatului primit și în conformitate cu prevederile contractuale, să aplice penalitățile contractuale;

h) să identifice și să propună orice acțiuni vizând creșterea oportunităților de finanțare a proiectelor de investiții în infrastructura tehnico-edilitară aferentă Serviciului de transport public local;

i) să îmbunătățească planificarea investițiilor în infrastructura tehnico-edilitară aferentă Serviciului de transport public local;

j) să îmbunătățească serviciul de transport public local de persoane. 

(2) Pentru realizarea obiectivelor Asociației legate de furnizarea în comun a Serviciului de transport public local de călători și realizarea în comun a unor proiecte de investiții publice de interes zonal sau regional destinate înființării, modernizării și/sau dezvoltării, după caz, a sistemelor de utilități publice aferente Serviciului, prin prezentul statut asociații mandatează Asociația să exercite în numele și pe seama lor următoarele atribuții legate de serviciul de transport public local, în conformitate cu art. 10 alin 5 din Legea 51/2006 cu modificările și completările ulterioare, pentru:

a) urmărirea, monitorizarea și raportarea indicatorilor de performanță și aplicarea metodologiei de comparare a acestor indicatori, elaborată de Ministerul Dezvoltării Regionale și Administrației Publice, prin raportare la operatorul cu cele mai bune performanțe din domeniul serviciilor comunitare de utilități publice;

b) restrângerea ariilor în care se manifestă condițiile de monopol;

c) protecția și conservarea mediului natural și construit;
d) asigurarea gestionării serviciului de transport public local astfel încât să fie respectate obligațiile specifice de serviciu public;

e) elaborarea și  aprobarea de strategii proprii în vederea îmbunătățirii și dezvoltării serviciilor de utilități publice, utilizând principiul planificării strategice multianuale;

f) promovarea dezvoltării și/sau reabilitarea infrastructurii tehnico-edilitare aferente sectorului serviciilor de utilități publice și programe de protecție a mediului pentru activitățile și serviciile poluante;

g) consultarea asociațiilor utilizatorilor în vederea stabilirii politicilor și strategiilor locale și a modalităților de organizare și funcționare a serviciilor;

h) informarea periodică a utilizatorilor asupra stării serviciilor de utilități publice și asupra politicilor de dezvoltare a acestora;

i) medierea și soluționarea conflictelor dintre utilizatori și operatori, la cererea uneia dintre părți;

j) monitorizarea și controlul modului de respectare a obligațiilor stabilite în sarcina operatorilor, inclusiv cele asumate de operatori prin contractele de delegare a gestiunii cu privire la: respectarea indicatorilor de performanță și a nivelurilor serviciilor, ajustarea periodică a tarifelor conform formulelor de ajustare negociate la încheierea contractelor de delegare a gestiunii, cu respectarea dispozițiilor Legii concurenței nr. 21/1996 republicată, exploatarea eficientă și în condiții de siguranță a sistemelor de utilități publice sau a altor bunuri aparținând patrimoniului public și/sau privat al unităților administrativ-teritoriale, aferente serviciilor, realizarea investițiilor prevăzute în contractul de delegare a gestiunii în sarcina operatorului, de asigurare a protecției mediului și a domeniului public, asigurare a protecției utilizatorilor;

k) stabilirea cerințelor și criteriilor de participare și selecție a operatorilor la procedurile publice organizate pentru atribuirea contractelor de delegare a gestiunii;

l) solicitarea informațiilor cu privire la nivelul și calitatea serviciului furnizat/prestat și cu privire la modul de întreținere, exploatare și administrare a bunurilor din proprietatea publică sau privată a unităților administrativ-teritoriale, încredințate pentru realizarea serviciului;

m) invitarea operatorului pentru audieri, în vederea concilierii diferendelor apărute în relația cu utilizatorii serviciilor;

n) aprobarea stabilirii, ajustarea sau, după caz, modificarea prețurilor și tarifelor serviciilor de utilități publice propuse de operatori, în baza metodologiilor elaborate de autoritățile de reglementare potrivit competențelor acordate acestora prin legea specială;

o) monitorizarea și exercitarea controlului cu privire la furnizarea/prestarea serviciilor de utilități publice și să ia măsurile necesare în cazul în care operatorul nu asigură indicatorii de performanță și continuitatea serviciilor pentru care s-a obligat;

p) sancționarea operatorului în cazul în care acesta nu operează la nivelul indicatorilor de performanță și eficiență la care s-a obligat și nu asigură continuitatea serviciilor;

q) încheierea contractelor de delegare a gestiunii serviciului public de transport local de persoane, în numele și pe seama unităților administrativ-teritoriale membre implicate, care vor avea împreună calitatea de delegatar;

r) aprobarea atribuirii licențelor de traseu pentru efectuarea serviciului public de transport de persoane prin curse regulate;

s) rezilierea contractelor de delegare a gestiunii în condițiile și situațiile prevăzute de clauzele contractuale;
t) rezilierea unilaterală a contractelor de delegare a gestiunii serviciilor și să organizeze o nouă procedură pentru delegarea gestiunii acestora, dacă constată și dovedesc nerespectarea repetată de către operatori a obligațiilor contractuale și dacă operatorii nu adoptă programe de măsuri care să respecte condițiile contractuale și să asigure atingerea, într-un interval de timp prestabilit, a parametrilor de calitate asumați;

u) în relația cu operatorii furnizori/prestatori ai serviciilor de utilități publice:

- să asigure un tratament egal pentru toți operatorii, indiferent de forma de proprietate, de țara de origine, de organizarea acestora și de modul de gestiune adoptat;

- să asigure un mediu de afaceri concurențial, transparent și loial;

- să respecte angajamentele asumate față de operator prin hotărârea de dare în administrare a serviciului, respectiv prin clauzele contractuale stabilite prin contractul de delegare a gestiunii serviciului;

- să asigure resursele necesare finanțării infrastructurii tehnico-edilitare aferente serviciilor, corespunzător clauzelor contractuale;

- să păstreze, în condițiile legii, confidențialitatea datelor și informațiilor economico-financiare privind activitatea operatorilor, altele decât cele de interes public.
ș) Informarea și consultarea colectivităților locale beneficiare ale acestor servicii de utilitate publică.
3) Pentru realizarea obiectivelor Asociației legate de furnizarea în comun a unor servicii de utilități publice și realizarea în comun a unor proiecte de investiții publice de interes zonal sau regional destinate înființării, modernizării și/sau dezvoltării, după caz, a sistemelor de utilități publice aferente Serviciului, prin prezentul statut asociații mandatează special Asociația să exercite în numele și pe seama lor următoarele atribuții legate de serviciul de transport public local, în conformitate cu art. 10 alin. 5 din Legea 51/2006 cu modificările și completările ulterioare, în legătura cu:

a) elaborarea și aprobarea strategiilor proprii privind dezvoltarea serviciilor, a programelor de reabilitare, extindere și modernizare a sistemelor de utilități publice existente, precum și a programelor de înființare a unor noi sisteme, inclusiv cu consultarea operatorilor;
b) aprobarea documentației de atribuire, care va include obligatoriu proiectul contractului de delegare a gestiunii ce urmează a fi atribuit și anexele obligatorii la acestea - în cazul gestiunii delegate;
c) aprobarea modificării contractelor de delegare a gestiunii;
d)  elaborarea și aprobarea regulamentelor serviciilor, a caietelor de sarcini, a contractelor de furnizare/prestare a serviciilor și a altor acte normative locale referitoare la serviciile de utilități publice, pe baza regulamentelor-cadru, a caietelor de sarcini-cadru și a contractelor-cadru de furnizare/prestare ori a altor reglementări-cadru elaborate și aprobate de autoritățile de reglementare competente;

e)  stabilirea și aprobarea anuală a taxei pentru finanțarea serviciului de transport public local de persoane, în situațiile prevăzute de legile speciale;

f) aprobarea stabilirii, ajustării sau modificării prețurilor și tarifelor, după caz, în condițiile legii speciale, cu respectarea normelor metodologice/procedurilor elaborate și aprobate de autoritățile de reglementare competente;

g)  să refuze, în condiții justificate, aprobarea prețurilor și tarifelor propuse de operator;
h) sa exercite atribuțiile de autoritate tutelară în numele și pe seama unităților administrativ-teritoriale;
i) să delege gestiunea serviciului de transport public de persoane, respectiv operarea, administrarea și exploatarea sistemelor de utilități publice aferente, pentru toate sau numai pentru o parte dintre activitățile componente ale serviciului, pe baza unei analize tehnico-economice și de eficiență a costurilor de operare, concretizate într-un studiu de oportunitate;
j) organizarea și desfășurarea procedurilor de atribuire a contractului de delegare a gestiunii pentru serviciul de serviciului de transport public local de persoane se fac în baza unei documentații de atribuire care se elaborează în cadrul asociației, se supune avizării autorităților deliberative ale unităților administrativ-teritoriale membre și se aprobă de adunarea generală a asociației, în calitatea acesteia de organ deliberativ, în baza mandatului primit;
k) contractul de delegare va fi prelungit, în condițiile legii, printr-un act adițional încheiat între operatorii regionali și asociațiile de dezvoltare intercomunitară având ca scop serviciile de utilități publice, în baza mandatului primit;
l) Funcționarea optimă, în condiții de siguranță a persoanelor și a serviciului, de rentabilitate și eficiență economică a construcțiilor, instalațiilor, echipamentelor și dotărilor, corespunzător parametrilor tehnologici proiectați și în conformitate cu caietele de sarcini, cu instrucțiunile de exploatare și cu regulamentele serviciilor.
CAPITOLUL VI – ORGANIZAREA, MEMBRII, ADUNAREA GENERALĂ, CONSILIUL DIRECTOR, ALTE ORGANE DE CONDUCERE, SUPRAVEGHERE ȘI CONTROL

SECȚIUNEA 1 - ORGANIZAREA, MEMBRII
ART.12. Membrii Asociației sunt exclusiv unitățile administrativ-teritoriale ca persoane juridice de drept public, care recunosc și aplică prezentul statut.

ART.13. Unitățile administrativ teritoriale care au constituit Asociația sau care aderă ulterior la aceasta își păstrează integral toate drepturile și obligațiile conferite O.U.G nr. 57/2019 privind Codul Administrativ, cu modificările și completările ulterioare. Autoritățile deliberative și executive de la nivelul fiecărei unități administrativ-teritoriale componente își păstrează autonomia locală, în condițiile legii.
ART.14. Principiile care stau la baza funcționării Asociației sunt:

–        respectarea autonomiei unităților administrativ-teritoriale care compun Asociația;

–        dezvoltarea durabilă integrată a întregii zone;

–        dezvoltarea durabilă a unităților administrativ-teritoriale;

–        subsidiaritatea, prin participarea populației în procesul luării deciziilor;

–        parteneriatul;

–        transparența decizională.

ART.15. (1) Admiterea unui nou membru se face potrivit Legii 246/2022 din teritoriul metropolitan pe baza cererii scrise a acestuia, adresată Președintelui Asociației, prin care solicitantul aderă la prezentul statut. Cererea de înscriere va trebui să fie însoțită de hotărârea Consiliului Local prin care se aprobă aderarea unității administrativ-teritoriale respective la Asociație.
(2) Noul membru acceptă în totalitate prevederile statutului Asociației la data aderării sale și se va încheia un act adițional la prezentul statut, prin care noul membru va fi menționat în preambulul statutului. În situația în care noul membru are dreptul, conform prevederilor legale, să atribuie direct gestiunea Serviciului său către operatorul cu care Asociația a încheiat contractul de delegare în numele și pe seama asociaților, acesta va delega gestiunea Serviciului său respectivului operator și se va încheia un act adițional la contractul de delegare, care va fi semnat de Asociație în numele și pe seama asociatului respectiv.

ART.16. Cererea de înscriere în Asociație se supune Hotărârii Adunării Generale a Asociației care poate admite sau respinge cererea de adeziune. Pentru a vota o astfel de hotărâre, reprezentanții asociaților în adunarea generală a Asociației au nevoie de un mandat special, prealabil, din partea unităților administrativ-teritoriale, pe care le reprezintă, acordat prin hotărâre a consiliului local.
ART.17. Admiterea unui nou membru în asociație se consideră efectuată la momentul înscrierii acestuia în Registrul asociațiilor și fundațiilor, în urma adoptării Hotărârii Adunării Generale a Asociației.

ART.18. Hotărârea Adunării Generale a Asociației de acceptare a noului membru se depune la judecătoria competentă în termen de 5 zile de la adoptarea ei.

ART.19. Membrii Asociației au următoarele drepturi statutare:

a) să participe la luarea Hotărârilor în cadrul Asociației și la toate activitățile, proiectele și programele asociației;
b) să folosească dotările materiale ale asociației conform misiunii acesteia;

c) sa poarte însemnele și emblema asociației;

d) să aleagă și să fie aleși în organele de conducere ale Asociației prin reprezentanții lor în aceste organe de conducere, în condițiile prevăzute de prezentul statut;
e) să-și exprime liber punctul de vedere cu privire la orice problemă;

f) să conteste hotărârile Adunării Generale sau ale Consiliului Director și să ceară convocarea Adunării Generale dacă sunt susținuți prin semnături de 1/3 din membri;

g) să mandateze Zona Metropolitană Baia Mare să exercite, pe seama și în numele lor, unele atribuții aflate în competența lor, prin hotărâri ale autorităților deliberative.
h) să revoce mandatul acordat Zonei Metropolitane Baia Mare, cu privire la o atribuție sau mai multe, prin hotărâre a autorității deliberative, conform următoarei proceduri:
1. Autoritatea executivă notifică adunarea generală a Zonei Metropolitane Baia Mare cu privire la intenția de retragere a mandatului, cu cel puțin 30 de zile calendaristice înainte de supunerea spre adoptare a hotărârii consiliului local. Notificarea cuprinde motivele și argumentele ce susțin intenția de retragere a mandatului;

2. Consiliul director al Zonei Metropolitane Baia Mare are dreptul să prezinte contraargumente cu privire la intenția prevăzută la pct. 1) în termen de maximum 10 zile calendaristice de la primirea notificării de către adunarea generală și să participe la ședința consiliului local în care se dezbate proiectul de revocare a mandatului. Președintele de ședință a consiliului local are obligația să ofere consiliului director al Zonei Metropolitane Baia Mare posibilitatea să prezinte contraargumentele în prealabil supunerii la vot a hotărârii consiliului local.

3. În cazul în care prin retragerea mandatului pentru exercitarea unor atribuții se generează prejudicii Zonei Metropolitane Baia Mare, în proiectul de hotărâre a consiliului local trebuie inserate prevederi privind cuantumul acestora și termenele de achitare către zona metropolitană, după caz, comunicate de consiliul director al zonei metropolitane.

4. În această situație, unitatea administrativ-teritorială își păstrează calitatea de membru al Zonei Metropolitane Baia Mare.

i) să renunțe la calitatea de membru, conform procedurii prezentate mai jos:
i.1) Unitățile administrativ-teritoriale care nu au mandatat Zona Metropolitană Baia Mare să exercite unele atribuții aflate în competența lor în condițiile art. 10 din prezentul Statut se pot retrage din Asociație, notificând Adunarea Generală cu privire la intenția de retragere din Asociație, cu cel puțin 30 de zile calendaristice înainte de adoptarea hotărârilor consiliilor locale prin care aprobă retragerea din Zona Metropolitană Baia Mare.
i.2) (i) Unitățile administrativ-teritoriale care hotărăsc să mandateze Zona Metropolitană Baia Mare să exercite unele atribuții aflate în competența lor în condițiile art. 10 din prezentul Statut se pot retrage din Asociație înainte de data finalizării proiectelor sau contractelor încheiate de aceasta în numele și pe seama lor, notificând Adunarea Generală cu privire la intenția de retragere din Asociație, cu cel puțin 30 de zile calendaristice înainte de adoptarea hotărârilor consiliilor locale prin care aprobă retragerea din zona metropolitană și numai după plata despăgubirilor prevăzute în respectivele proiecte sau contracte sau, în cazul în care nu sunt prevăzute despăgubiri în contracte sau proiecte se vor achita sumele corespunzătoare investițiilor realizate pe teritoriul unității administrativ teritoriale care se retrage.
(ii) Plata despăgubirilor în situația contractelor de delegare încheiate potrivit Legii 51/2006 a serviciilor comunitare de utilități publice se realizează după procedura prevăzută în legislația specifică serviciului public delegat cu respectarea principiului proporționalității.
i.3) Renunțarea la calitatea de membru implicat în serviciul de transport public local de călători se face potrivit prevederilor art. 21-22 din prezentul Statut.
j) să beneficieze de baza de date și informații a asociației;

k) să fie consultați în toate problemele de interes ale zonei;

l) să solicite și să primească sprijin pentru probleme ce țin de activitatea zonei;

m) să fie informați asupra programelor și proiectelor de dezvoltare a zonei.
ART.20. Membrii asociației au următoarele obligații statutare:
a) să cunoască și să respecte Statutul Asociației, Hotărârile organelor de conducere, Regulamentul de Organizare și Funcționare și Regulamentul de Ordine Interioară;
b) să prevadă cotizația și contribuțiile anuale, stabilite potrivit art. 6 din prezentul Statut, în conformitate cu prevederile Legii nr. 273/2006 privind finanțele publice locale, odată cu aprobarea bugetului local, în cadrul secțiunii de funcționare a acestuia, la capitolul transferuri din bugetul local către asociații de dezvoltare intercomunitară. Plata cotizației anuale și a contribuțiilor anuale se va efectua până la data de 31 mai a fiecărui an bugetar;
c) să promoveze și să participe activ la acțiunile desfășurate de Asociație;

d) să participe, prin reprezentanții lor, la ședințele Adunării Generale a Asociației;
e) Unitățile administrativ-teritoriale care hotărăsc să mandateze Zona Metropolitană Baia Mare să exercite unele atribuții aflate în competența lor în condițiile art. 10 din prezentul Statut, dar care adoptă hotărâri contrare angajamentelor asumate la nivelul organelor de conducere ale acesteia, suportă din bugetele locale:

i) prejudiciul adus zonei metropolitane evaluat de către Consiliul Director;

ii) contravaloarea investițiilor realizate de Zona Metropolitană Baia Mare pe teritoriul acestora, în situația în care, din culpa unității administrativ-teritoriale respective, acestea nu pot fi realizate în condițiile stabilite la nivelul organelor de conducere ale acesteia.

(2) Modul de calcul și cuantumul sumelor stabilite potrivit prevederilor lit. e) se aprobă prin hotărârea Adunării Generale a Zonei Metropolitane Baia Mare.

ART.21. (1) Calitatea de membru al Asociației implicat în serviciul de transport public local de călători încetează prin retragere sau excluderea din Asociație, conform prevederilor prezentului articol.

(2) Retragerea din Asociație nu poate avea loc decât în situația în care asociatul respectiv se retrage unilateral din contractul de delegare la care este parte în calitate de delegatar. Dacă oricare dintre asociați dorește să se retragă din contractul de delegare și, respectiv, din Asociație, aceasta va notifica Președintelui Asociației și celorlalți asociați, intenția sa. Președintele Asociației va convoca Adunarea Generală a Asociației în cel mult 30 de zile de la data primirii unei astfel de notificări. 
(3) Potrivit art. 10 alin. (11) din Legea nr. 51/2006, republicată, cu modificările și completările ulterioare, unitățile administrativ-teritoriale membre ale asociației de dezvoltare intercomunitară având ca scop serviciile de utilități publice, care au delegat împreună gestiunea de utilități publice către același operator/operator regional, se pot retrage din Asociație înainte de data expirării contractelor de delegare a gestiunii serviciilor numai cu acordul majorității celorlalte unități administrativ-teritoriale membre, exprimat prin hotărâri ale autorităților deliberative ale acestora, precum și cu acordul scris al entităților finanțatoare, în situația în care beneficiază de proiecte de investiții cofinanțate din fonduri europene, și numai după plata despăgubirilor prevăzute în contractele de delegare a gestiunii serviciilor sau, după caz, în statutul asociațiilor de dezvoltare intercomunitară având ca scop serviciile de utilități publice.

(4) Adunarea Generală a Asociației va analiza consecințele retragerii și modificările ce se impun la contractele de delegare și va hotărî modificarea corespunzătoare a prezentului statut al Asociației.

(5) În cazul în care un asociat nu aprobă documentațiile de atribuire în vederea organizării procedurilor pentru delegarea serviciilor, inclusiv proiectul contractului de delegare a gestiunii ce urmează a fi încheiat cu operatorul desemnat și anexele obligatorii la acesta, sau se retrage unilateral din acest contract (indiferent că retragerea are loc înainte sau după intrarea în vigoare a respectivului contract de delegare), acesta nu va fi parte din contractul de delegare dacă acesta nu este încheiat sau va fi exclus din Contractul de delegare. Președintele Asociației va convoca adunarea generală în cel mult 30 de zile de la data la care s-a luat cunoștință despre respectiva situație. Adunarea generală va hotărî excluderea din Contractul de delegare sau din Asociație, va analiza consecințele excluderii și modificările ce se impun la contractele de delegare (în special cu privire la investiții), potrivit prevederilor contractelor de delegare respective, și va hotărî modificarea corespunzătoare a prezentului statut al Asociației, precum și cuantumul despăgubirilor datorate.
(6) În situația în care mai multe unități administrativ-teritoriale membre ale asociațiilor de dezvoltare intercomunitară au delegat împreună gestiunea serviciilor de utilitate publică pentru două sau mai multe activități componente ale Serviciului prin intermediul unor contracte de delegare distincte, iar unitățile administrativ-teritoriale înțeleg să se retragă din oricare dintre aceste contracte sau să retragă mandatul acordat Asociației pentru o parte dintre activitățile delegate, adunarea generală va hotărî excluderea acestora din Contractele de delegare. Președintele Asociației va convoca adunarea generală în cel mult 30 de zile de la data la care s-a luat cunoștință despre respectiva situație. Adunarea generală va hotărî excluderea din Contractul de delegare sau din Asociație, va analiza consecințele excluderii și modificările ce se impun la contractele de delegare, în special cu privire la investiții, potrivit prevederilor contractelor de delegare respective, și va hotărî modificarea corespunzătoare a prezentului statut al Asociației, precum și cuantumul despăgubirilor datorate.
(7) Orice membru care se retrage sau este exclus din Contractul de delegare sau din Asociație este obligat să plătească:
a) sumele corespunzătoare investițiilor (modernizare, reabilitare, bunuri noi, indiferent dacă sunt extinderi sau înlocuiri) în infrastructura aferentă Serviciului delegat, de care a beneficiat pe durata cât a fost membru al Asociației;

b) sumele prevăzute ca despăgubiri în contractele de delegare.

c) prejudiciul creat membrilor asociați generat de creșterea costurilor de operare în sarcina acestora prin retragere/excludere; modul de calcul al prejudiciului creat membrilor pentru creșterea costurilor de operare și durata pentru care se calculează sunt stabilite în baza unui audit;

d) sumele impuse cu titlu de penalități/despăgubiri/daune/obligație de restituire de către entitățile finanțatoare, în situația în care beneficiază/au beneficiat de proiecte de investiții cofinanțate din fonduri europene.

ART.22. În situația în care un membru se retrage din Contractul de delegare cu acordul celorlalți membrii își poate păstra calitatea de membru al Asociației Zona Metropolitană Baia Mare în raport cu celelalte obiective ale Asociației, cu condiția aprobării prin hotărârea Adunării Generale a Asociației Zona Metropolitană Baia Mare.

ART. 23. Asociația are următoarele organe de conducere și control:

a) Adunarea Generală;

b) Consiliul Director;

c) Comisia de Cenzori.

SECȚIUNEA 2 - ADUNAREA GENERALĂ

Art. 24 (1) Adunarea generală este organul de conducere al Asociației, format din primarii de municipiu, orașe și comune, care sunt reprezentanții de drept ai unităților administrativ-teritoriale membre, în condițiile art. 132 din Ordonanța de urgență a Guvernului nr. 57/2019, cu modificările și completările ulterioare.
(2) Primarii pot delega calitatea lor de reprezentanți ai unităților administrativ-teritoriale în adunările generale viceprimarului, secretarului general al unității administrativ-teritoriale, conducătorilor compartimentelor funcționale sau personalului din aparatul de specialitate, administratorului public, precum și conducătorilor instituțiilor și serviciilor publice de interes local, în funcție de competențele ce le revin în domeniile respective.
(3) Primarii își pot delega calitatea de reprezentant în adunarea generală a Asociației, prin dispoziție.

(4) Fiecare asociat va depune toate diligențele pentru a-și asigura reprezentarea permanentă în cadrul adunării generale a Asociației.

(5) Dispozițiile de delegare a reprezentanților vor fi transmise, în copie, asociaților și președintelui Asociației, în termen de trei zile lucrătoare de la data emiterii lor.

 (6) Încetarea mandatului de primar atrage încetarea calității de reprezentare în Adunarea Generală a Zonei Metropolitane Baia Mare.

(7) Adunarea generală a Asociației îndeplinește atribuțiile prevăzute în prezentul Statut, atribuțiile care îi revin potrivit art. 21 alin. (2) lit. a)-d) și f)-h) din Ordonanța Guvernului nr. 26/2000, aprobată cu modificări și completări prin Legea nr. 246/2005, cu modificările și completările ulterioare, atribuțiile speciale prevăzute de prezentul statut în exercitarea competențelor privind Serviciul, potrivit mandatului încredințat Asociației de către membrii săi, precum și atribuțiile în exercitarea competențelor cu privire la realizarea în comun a unor proiecte și investiții de interes metropolitan, potrivit mandatului acordat de unitățile administrativ teritoriale membre conform Legii nr. 246/2022 privind zonele metropolitane, precum și pentru modificarea și completarea unor acte normative.

(8) Adunarea generală a Asociației se întrunește de regulă trimestrial, dar cel puțin o dată pe an, sau ori de câte ori acest lucru este necesar, în ședințe ordinare sau extraordinare, prin convocare de către președintele Asociației sau de către Consiliului Director ori de către un număr de cel puțin o treime dintre asociați, și adoptă hotărâri în conformitate cu statutul Asociației.
(9) Convocarea va fi transmisă prin scrisoare, fax sau e-mail cu cel puțin cinci zile calendaristice pentru ședințele ordinare sau trei zile calendaristice pentru ședințele extraordinare, înainte de data ședinței, și va cuprinde data, ora, locul și ordinea de zi ale ședinței. Pentru motive întemeiate care justifică urgența, convocarea poate fi transmisă cu cel puțin 48 de ore înainte de ședință.

(10) În funcție de problemele înscrise pe ordinea de zi a ședinței, convocarea va fi trimisă numai reprezentanților asociaților care au dreptul să participe și să voteze cu privire la luarea respectivelor hotărâri conform prevederilor prezentului statut.

(11) Ședințele Adunării Generale a Asociației vor fi conduse de Președintele Asociației sau, în absența acestuia, de persoana desemnată de acesta, împuternicită în acest scop.

(12) Secretariatul ședințelor adunării generale va fi asigurat de un salariat din aparatul tehnic, care va redacta procesul-verbal al ședinței.
(13) Procesul-verbal este semnat de președinte și de secretar și este supus aprobării membrilor adunării generale în ședința următoare. O copie a procesului-verbal va fi transmisă în termen de maximum cinci zile lucrătoare de la data ședinței.

(14) Pe baza proceselor-verbale ale ședințelor, secretarul redactează hotărârile adunării generale, care vor fi semnate de președinte Asociației. Hotărârile adunării generale se înregistrează într-un registru distinct.

(15) Adunarea Generală a Asociației poate avea loc și prin mijloace electronice de comunicare directă la distanță, iar hotărârile Adunării Generale pot fi semnate de asociați inclusiv cu semnătură electronică extinsă.

(16) Modalitatea de desfășurare a ședințelor adunării generale va fi menționată în convocator.

(17) În situația în care membrii Consiliului Director nu sunt desemnați sau dacă Consiliul Director nu este constituit, Adunarea Generală va fi convocată de către Primarul Municipiului Baia Mare.

 (18) Adunarea Generală adoptă hotărâri cu caracter obligatoriu, aplicabile tuturor unităților administrativ-teritoriale membre. În cazul în care doar unele dintre unitățile administrativ-teritoriale membre au mandatat Zona Metropolitană Baia Mare în condițiile art. 7 alin. (2) din Legea nr. 246/2022 privind zonele metropolitane, precum și pentru modificarea și completarea unor acte normative, hotărârile Adunării Generale date în exercitarea mandatului se aplică în mod obligatoriu numai acestora.

(19) Hotărârile Adunării Generale se iau conform prevederilor speciale prevăzute în Statut.

(20) Abținerile se numără la voturile împotrivă.

(21) Hotărârile Adunării Generale sunt asimilate actelor administrative și intră sub incidența prevederilor legii contenciosului administrativ.

(22) Hotărârile Adunării Generale sunt comunicate consiliilor locale ale unităților administrativ-teritoriale care formează zona metropolitană în termen de 5 zile lucrătoare de la adoptarea acestora.

(23) Consiliul local al unei unități administrativ-teritoriale, membră a Zonei Metropolitane Baia Mare, mandatează reprezentantul unității administrativ-teritoriale în Adunarea Generală a Zonei Metropolitane Baia Mare să susțină poziții sau să exprime puncte de vedere, să formuleze propuneri sau amendamente la ordinea de zi a ședințelor Adunării Generale sau la proiectele de hotărâre înscrise pe ordinea de zi.

(24) Consiliul local al unei unități administrativ-teritoriale, membră a Zonei Metropolitane Baia Mare, poate solicita Consiliului Director al zonei metropolitane rapoarte, sinteze, date sau informații despre serviciile publice sau atribuțiile exercitate de asociație în numele unității administrativ-teritoriale.

Art.25. Atribuțiile Adunării Generale a Asociației cu privire la activitatea proprie sunt:

a) stabilirea strategiei și a obiectivelor generale ale Asociației;

b) acordarea descărcării de gestiune a membrilor Consiliului Director și a Directorului executiv pentru perioada încheiată, pe baza raportului de activitate prezentat Adunării Generale de Consiliul Director și Directorul executiv;

c) aprobarea situațiilor financiare ale Asociației pentru exercițiul financiar încheiat și a bugetului de venituri și cheltuieli al Asociației pentru următorul exercițiu financiar;

d) alegerea și revocarea membrilor Consiliului Director;

e) alegerea și revocarea membrilor Comisiei de Cenzori și stabilirea regulilor generale de organizare și funcționare a Comisiei de Cenzori;

f) aprobarea organigramei și a politicii de personal a Asociației, inclusiv a organizării Aparatului tehnic al Asociației și a comisiilor;

g) aprobarea contractelor ce vor fi încheiate de Asociație în nume propriu, a căror valoare depășește echivalentul în lei al sumei de 500.000 euro;

h) modificarea Statutului Asociației;

i) dizolvarea și lichidarea Asociației, precum și stabilirea destinației bunurilor rămase după lichidare;

j) aprobarea primirii de noi membri în Asociație, a retragerii și excluderii unor membri din Asociație;

k) cu scopul de a facilita fuziunea operatorilor regionali ai serviciilor de utilități publice, aprobă fuziunea, în condițiile legii, cu alte asociații de dezvoltare intercomunitară, în baza hotărârilor autorităților deliberative ale unităților administrativ-teritoriale membre, cu respectarea principiilor prevăzute la art. 6 din Legea nr. 51/2006, republicată, cu modificările și completările ulterioare, inclusiv principiile autonomiei locale și descentralizării serviciilor publice.

l) aprobarea cotizației anuale și a contribuțiilor membrilor;

m) aprobă ordinea de zi a fiecărei ședințe;

n) aprobă Regulamentul de Organizare și Funcționare și Regulamentul de Ordine Interioară ale Asociației pe baza propunerilor Consiliului Director. 

o) orice alte atribuții prevăzute în lege sau în statut.

Art.26. Atribuțiile Adunării Generale a Asociației cu privire la exercitarea mandatului acordat de asociați conform art. 10)-art.) 11 din Statut privind gestionarea în comun a serviciului de transport public local, pe raza de competență a unităților administrativ-teritoriale membre implicate în serviciul de transport public local și realizarea în comun a unor proiecte de investiții publice de interes zonal sau regional destinate înființării, modernizării și/sau dezvoltării, după caz, a sistemelor de utilități publice aferente Serviciului:

a) aprobarea strategiei de dezvoltare, a programelor de reabilitare, extindere și modernizare a sistemelor de utilități publice existente, a programelor de înființare a unor noi sisteme, precum și a programelor de protecție a mediului, elaborate și prezentate de consiliul director al Asociației;

b) aprobarea măsurilor propuse în rapoartele de monitorizare a executării contractului de delegare, elaborate și prezentate de consiliul director;

c) aprobarea unei politici tarifare coerente la nivelul întregii arii a Serviciului prevăzute în contractul de delegare;

d) aprobarea strategiei de tarifare aferente planului de afaceri, în condițiile legii speciale care reglementează Serviciul;

e) aprobarea stabilirii, ajustării și modificării prețurilor și tarifelor propuse de operator de la data la care asociații hotărăsc trecerea la un sistem de tarif unic;

f) adoptarea de hotărâri privind aplicarea măsurilor corective și a penalităților prevăzute de contractul încheiat între Asociație și operator, în situația în care acesta nu respectă nivelul indicatorilor de performanță;

g) aprobarea caietului de sarcini și a regulamentului Serviciului, consolidat și armonizat pentru întreaga arie a Serviciului, elaborate și prezentate de consiliul director.

h) organizarea și desfășurarea procedurilor de atribuire a contractului de delegare a gestiunii pentru serviciul de transport public local de persoane  pe baza unei documentații de atribuire care se elaborează în cadrul asociației, se supune avizării autorităților deliberative ale unităților administrativ-teritoriale membre și se aprobă de adunarea generală a asociației, în calitatea acesteia de organ deliberativ, în baza mandatului primit;
i) să rezilieze contractele de delegare a gestiunii în condițiile și situațiile prevăzute de clauzele contractuale si legea specială;

j) aprobarea modificării contractelor de delegare a gestiunii;

k) stabilirea și aprobarea anuală a taxei pentru finanțarea serviciului de transport public local de persoane, în situațiile prevăzute de legile speciale, în baza unui mandat special acordat de autoritățile deliberative ale unitățile administrativ teritoriale membre;

l) aprobarea stabilirii, ajustării sau modificării prețurilor și tarifelor, după caz, în condițiile legii speciale, cu respectarea normelor metodologice/procedurilor elaborate și aprobate de autoritățile de reglementare competente;

m) să delege gestiunea serviciului de transport public de persoane, respectiv operarea, administrarea și exploatarea sistemelor de utilități publice aferente, pentru toate sau numai pentru o parte dintre activitățile componente ale serviciului, pe baza unei analize tehnico-economice și de eficiență a costurilor de operare, concretizate într-un studiu de oportunitate.

n) să exercite atribuțiile de autoritate tutelară în numele și pe seama unităților administrativ-teritoriale;

o) evaluează fluxurile de transport de persoane pe baza unor studii de specialitate asupra cerințelor de transport public local în prezent și pentru o perioadă de minimum 5 ani;

p) stabilește traseele principale și secundare, precum și autogările și stațiile publice aferente acestora;

q) stabilește și aprobă programele de transport public local de persoane prin curse regulate, precum și capacitățile de transport necesare;

r) stabilește modalitatea de atribuire a gestiunii pentru executarea serviciului de transport public local de persoane;

s) actualizează periodic traseele și programele de transport cuprinse în caietul de sarcini al serviciului de transport public local de persoane, anexă la regulamentul pentru efectuarea transportului public local, prin modificarea acestora în funcție de cerințele de deplasare ale populației și în corelare cu transportul public județean, interjudețean, internațional, feroviar, aerian sau naval;

t) aprobă atribuirea licențelor de traseu pentru efectuarea transportului public de persoane prin curse regulate;
u) aprobarea primirii de noi părți în contractul de delegare dintre membrii asociației, a retragerii și excluderii unor membrii ai asociației din Contractul de delegare
v) orice alte atribuții prevăzute în lege sau în statut.

ART.27. În temeiul art. 26 din Statut, Adunarea Generală a Asociației hotărăște asupra aspectelor legate de obiectivele Asociației, având în vedere interesul comun al asociaților, în special:

1) aprobarea strategiei de dezvoltare a serviciilor de utilități publice;

2) elaborarea politicii tarifare în domeniul serviciilor de utilități publice;

3) încheierea contractelor de delegare a  gestiunii serviciilor de utilități publice,

În legătură cu acestea, asociații convin:

a) Asociația va asigura elaborarea și aprobarea strategiei de dezvoltare a serviciilor de utilități publice. Pe baza strategiei de dezvoltare vor fi stabilite investițiile necesare atingerii obiectivelor prevăzute de această strategie și prioritizarea acestora, precum și planul de implementare și analiza macrosuportabilității. Planurile de investiții vor fi actualizate periodic ținând seama de strategia de dezvoltare;

b) sursele de finanțare a investițiilor pot fi fonduri nerambursabile acordate de Uniunea Europeană sau de instituții financiare, fonduri de la bugetul de stat, de la bugetele locale ale asociaților, fondurile proprii sau atrase ale operatorului/operatorilor;

c) listele de investiții prioritare și planurile de finanțare a acestora vor fi discutate în ședințele Adunării Generale a Asociației și aprobate de autoritățile deliberative ale asociaților beneficiari ai investițiilor (proprietarii bunurilor rezultate în urma investițiilor), precum și ale asociaților deserviți de bunurile rezultate în urma investițiilor. În funcție de investițiile la care se referă, listele de investiții prioritare și planurile de finanțare vor fi anexate și vor face parte integrantă din contractele de delegare corespunzătoare;

d) studiile de fezabilitate aferente listelor de investiții vor fi supuse avizului Asociației înainte de a fi aprobate de autoritățile deliberative ale asociaților beneficiari ai investițiilor (proprietarii bunurilor rezultate în urma investițiilor);

e) în funcție de specificul serviciilor de utilități publice, de activitățile componente ale acestora aflate sub responsabilitatea fiecărui asociat și de strategia de dezvoltare, gestiunea serviciilor, respectiv a activităților componente ale serviciilor, după caz, precum și concesiunea sistemelor de utilități publice aferente serviciilor/activităților componente, vor fi încredințate unuia sau mai multor operatori în baza unui/unor contract/contracte de delegare;

f) contractul/contractele de delegare a gestiunii serviciilor/activităților componente ale serviciilor vor fi atribuite conform prevederilor legale în vigoare și vor fi încheiate cu operatorul de către Asociație, în numele și pe seama asociaților/acelor asociați care deleagă împreună prin același contract de delegare activitățile componente ale serviciilor aflate sub responsabilitatea acestora;

g) operatorul va fi responsabil de implementarea programelor de investiții stabilite prin contractul/contractele de delegare, va întreține, va moderniza, va reabilita și va extinde infrastructura concesionată și va gestiona serviciile/activitățile componente  pe riscul și răspunderea sa, conform clauzelor contractului de delegare;

h) Asociația va monitoriza îndeplinirea de către operator(i) a obligațiilor care îi/le incumbă în temeiul contractului de delegare;

i) Asociația va exercita, în numele și pe seama asociaților, drepturile și obligațiile pe care aceștia le au în calitate de delegatar, conform prevederilor prezentului statut.

Art.28. Atribuțiile Adunării Generale a Asociației cu privire la realizarea în comun a unor proiecte și investiții de interes metropolitan conform art. 9 din Statut:

(1) Atribuțiile Adunării Generale pentru care Asociația are mandat general acordat de unitățile administrativ teritoriale membre prin Statut:

a) asigurarea unei planificări teritoriale integrate și durabile;

b) dezvoltarea infrastructurilor și a obiectivelor de dezvoltare de interes comun care să asigure mobilitatea în cadrul zonei metropolitane;

c) îmbunătățirea, modernizarea și dezvoltarea infrastructurii tehnico-edilitare;

d) dezvoltarea infrastructurii educaționale și de sănătate;

e) modernizarea, dezvoltarea, interconectarea și creșterea eficienței serviciilor publice;

f) furnizarea în comun a unor servicii publice de interes local;

g) dezvoltarea integrată și durabilă a teritoriului tuturor unităților administrativ-teritoriale care compun zona metropolitană;

h) dezvoltarea economică integrată și creșterea competitivității economice;

i) dezvoltarea resurselor umane și a capitalului uman, creșterea ratei de ocupare și combaterea excluziunii și a dezechilibrelor sociale pentru toate categoriile sociale;

j) gestionarea domeniului locuirii și abordarea integrată a problematicii specifice grupurilor vulnerabile și comunităților marginalizate, inclusiv a așezărilor informale;

k) diminuarea dezechilibrelor socioeconomice în dezvoltarea teritorială, la nivelul unităților administrativ-teritoriale aferente coroanei 1 și coroanei 2 ale teritoriului metropolitan;

(2) Atribuțiile Adunării Generale pentru care Asociația poate primi mandat special acordat de unitățile administrativ teritoriale membre prin hotărârile autorităților deliberative:

a) elaborează, adoptă, monitorizează și evaluează periodic strategia integrată de dezvoltare durabilă a zonei metropolitane, planul de mobilitate urbană durabilă al zonei metropolitane și planul de amenajare a teritoriului intercomunitar al zonei metropolitane;

b) elaborează politici fiscale comune care să favorizeze atragerea de investiții de capital străin sau autohton;

c) asigură corelarea diverselor intervenții din cuprinsul planurilor de acțiune aferente strategiei integrate de dezvoltare metropolitană și al planului de mobilitate urbană durabilă al zonei metropolitane;

d) elaborează și adoptă documente de strategie și planificare, politici publice, planuri de acțiune și programe de dezvoltare aferente întregului teritoriu metropolitan sau unei părți a acestuia;

e) pentru unitățile administrativ-teritoriale care nu au aprobat mandat pentru îndeplinirea atribuției de la lit. d), zona metropolitană emite un aviz consultativ pentru documentele de strategie și planificare, precum și politicile publice implementate la nivelul teritoriului metropolitan;

f) elaborează documentații tehnico-economice pentru proiectele de interes metropolitan;

g) oferă suport și asistență tehnică de specialitate autorităților publice locale ale unităților administrativ-teritoriale membre, inclusiv efectuarea de achiziții comune pentru furnizarea de bunuri și prestarea de servicii la nivelul zonei metropolitane;

h) gestionează serviciile publice stabilite conform statutului;

i) promovează, depun și implementează proiecte finanțate din fonduri naționale, europene sau internaționale, de interes pentru dezvoltarea la nivelul zonei metropolitane.
Art.29. Adunarea Generală va adopta hotărâri cu privire la atribuțiile privind activitatea proprie prevăzute la art. 25 din prezentul Statut și atribuțiile privind activitatea de  realizare în comun a unor proiecte și investiții de interes metropolitan, prevăzute la art. 28 din prezentul Statut, pe baza următoarelor prevederi speciale:

(1) Hotărârile Adunării Generale ale Asociației, în exercitarea atribuțiilor prevăzute la art. 25 și art. 28, cu excepția art. 25 lit. i) din prezentul Statut, se iau în prezența a cel puțin 72% din numărul Asociaților și care reprezintă cel puțin 65% din populația Zonei Metropolitane Baia Mare, și se adoptă cu votul a cel puțin 72% din membrii Adunării Generale și care reprezintă cel puțin 65% din populația Zonei Metropolitane Baia Mare. Pentru exercitarea atribuției prevăzute la art. 25 lit. i) din prezentul Statut, hotărârile Adunării Generale se iau în prezenta și cu votul favorabil al tuturor asociaților, cvorum și majoritate obligatorii la oricare convocare.

Art.30. Adunarea Generală va adopta hotărâri cu privire la atribuțiile privind activitatea de gestionare în comun a serviciului de transport public local, pe raza de competență a unităților administrativ-teritoriale membre implicate în serviciul de transport public local și realizarea în comun a unor proiecte de investiții publice de interes zonal sau regional destinate înființării, modernizării și/sau dezvoltării, după caz, a sistemelor de utilități publice aferente serviciului de transport public local, prevăzute la art. 26 din prezentul Statut, pe baza următoarelor prevederi speciale:
(1) Fiecare asociat implicat în serviciul de transport public local, prin reprezentantul său, are un vot egal în Adunarea Generală a Asociației.

(2) Pentru luarea hotărârilor care privesc numai anumiți asociați, respectiv asociații în competența cărora este organizat și funcționează serviciul de transport public local la data ședinței adunării generale, asociații beneficiari ai investițiilor (proprietarii bunurilor rezultate în urma investițiilor), precum și asociații deserviți de bunurile rezultate în urma investițiilor, denumiți în prezentul statut asociați implicați, au dreptul de a participa și de a vota în cadrul ședinței adunării generale doar reprezentanții acestora.

(3) Pentru a fi valabile, hotărârile adunării generale a Asociației adoptate în exercitarea atribuțiilor prevăzute la art. 26 se iau în prezența a jumătate plus unu din numărul asociaților și cu majoritatea voturilor asociaților prezenți. Dacă la prima convocare cvorumul nu este îndeplinit, adunarea generală a Asociației se convoacă pentru o dată ulterioară, care nu poate fi mai târziu de 15 zile calendaristice de la data stabilită pentru prima convocare, iar la a doua convocare adunarea generală a Asociației este valabil întrunită indiferent de numărul de membri prezenți, iar hotărârile se iau cu majoritatea voturilor asociaților prezenți.

(4) Potrivit art. 10 alin. (51) din Legea nr. 51/2006, republicată, cu modificările și completările ulterioare, în situația în care autoritățile deliberative ale unităților administrativ-teritoriale nu se pronunță asupra hotărârilor privind acordarea mandatelor speciale, în termen de 30 de zile de la primirea solicitării, atunci se prezumă că unitățile administrativ-teritoriale au acceptat tacit delegarea atribuțiilor.

(5) În cazul în care reprezentantul de drept al unuia dintre asociați nu poate participa la ședința unei adunări generale a Asociației la care a fost convocat, acesta poate fi înlocuit de un alt reprezentant al unității administrativ-teritoriale, împuternicit în acest scop prin dispoziție.

(6) Hotărârile Adunării Generale luate în exercitarea atribuțiilor prevăzute la art. 25 lit. i)-j) și l și art. 26 lit. a), c), d), e), h), k), j), l), m), n) din prezentul Statut nu pot fi votate de reprezentanții asociaților în adunarea generală a Asociației decât în baza unui mandat special, acordat expres, în prealabil, prin hotărâre a autorității deliberative a asociatului al cărui reprezentant este.
(7) Hotărârile luate de Adunarea Generală a Asociației trebuie aduse la cunoștința autorităților deliberative ale asociaților sau asociaților implicați, după caz, în termen de cel mult 5 (cinci) zile calendaristice de la data ședinței. Asociația va publica toate hotărârile Adunării Generale pe propria pagină de internet.

(8) Asociatul care se consideră vătămat într-un drept al său ori într-un interes legitim printr-o hotărâre a Adunării Generale a Asociației dintre cele luate în exercitarea atribuțiilor, poate iniția acțiune în justiție în conformitate cu prevederile legale în vigoare.

SECȚIUNEA 3 – CONSILIUL DIRECTOR

Art. 31 (1) Consiliul Director este organul executiv de conducere al Zonei Metropolitane Baia Mare care asigură punerea în executare a hotărârilor Adunării Generale.

(2) Consiliul Director este format din 5 membri din rândul membrilor Adunării Generale a Zonei Metropolitane Baia Mare.
(3) Reprezentantul Municipiului Baia Mare este membru de drept în Consiliul Director.

(4) Desemnarea membrilor în Consiliul Director, cu excepția celui prevăzut la alin. (3), se realizează după cum urmează:

· câte un membru din Adunarea Generală, care reprezintă o unitate administrativ-teritorială din zona geografică de nord și nord-est a zonei metropolitane, din zona geografică est și sud-est a zonei metropolitane, din zona geografică de sud și sud-vest a zonei metropolitane și din zona geografică de vest și nord-vest a zonei metropolitane.
(5) Desemnarea membrilor în Consiliul Director din fiecare dintre zonele geografice prevăzute la alin. (4) se realizează prin votul majorității absolute a membrilor Adunării Generale, care reprezintă unitățile administrativ-teritoriale situate în zonele geografice respective. În cazul în care nu se întrunește majoritatea absolută, se procedează după cum urmează:

a) se trage la sorți ordinea exercitării mandatelor în consiliul director, astfel încât fiecare membru din zona respectivă să exercite prin rotație câte un mandat de un an;

b) după ce au fost exercitate mandatele de către fiecare reprezentant al unităților administrativ-teritoriale se reia votul pentru desemnarea reprezentantului în consiliul director.

(6) Calitatea de președinte al consiliului director este exercitată, prin rotație, de către membrii acestuia și se stabilește prin votul majorității absolute a membrilor consiliului director.

(9) Mandatul Președintelui Consiliului Director este de un an.

(10) Prin votul majorității absolute a membrilor consiliului director se poate stabili prelungirea mandatului Președintelui Consiliului Director. Președintele Consiliului Director poate îndeplini maximum două mandate consecutive.

Art. 32 (1) Actul de autoritate al Consiliului Director este decizia.
(2) Consiliul Director, desemnat în urma alegerilor realizate de Adunarea Generală este format din următorii membri:
1. Președinte – .....................................;

2. Membru – .....................................; 

3. Membru – .....................................;
4. Membru – .....................................;
5. Membru – ......................................
(3) Președintele Consiliului Director este domnul …………………………………………, reprezentatul legal al ……………………., ales pentru un mandat de 1 an.

(4) Mandatul Consiliului Director este de 4 ani.

ART.33. (1) Consiliul Director se întrunește în ședințe trimestriale sau ori de câte ori este nevoie, la convocarea Președintelui Asociației.

(2) Deciziile Consiliului Director se vor lua în prezenta și cu votul a cel puțin jumătate plus unu din numărul membrilor Consiliului Director. Deciziile se semnează de Președintele Consiliului Director.

(3) Președintele Consiliului Director este și Președintele Asociației.

(4) Ședințele Consiliului Director pot avea loc și prin mijloace electronice de comunicare directă la distanță, iar deciziile Consiliului Director pot fi semnate inclusiv cu semnătură electronică extinsă. Modalitatea de desfășurare a ședințelor va fi menționată în convocator.
ART.34. Consiliul Director va alege dintre participanții la ședință un secretar care va redacta procesul-verbal al ședinței. Prin decizia Consiliului Director, secretariatul ședințelor Consiliului Director poate fi asigurat și de un salariat din aparatul tehnic, care va redacta procesul-verbal al ședinței. Procesele-verbale se semnează de președinte și de secretar și se comunică tuturor membrilor consiliului director. Deciziile Consiliului Director și procesele verbale se consemnează în registru și se păstrează la sediul Asociației.

ART.35. (1) Consiliul Director gestionează activitatea proprie a Asociației în conformitate cu obiectivele pentru care aceasta a fost constituită.

(2) Consiliul Director are următoarele atribuții:

a) organizează, asigură și răspunde de punerea în executare a hotărârilor adunării generale;

b) răspunde de gestiunea, patrimoniul și execuția, în condițiile legii, a bugetului de venituri și cheltuieli al asociației, situațiilor financiare anuale și proiectului programelor asociației;

c) prezintă Adunării Generale raportul de activitate pe perioada anterioară, execuția bugetului de venituri și cheltuieli, bilanțul contabil, proiectul bugetului de venituri și cheltuieli al exercițiului financiar viitor și propune proiectele și programele Asociației;
d) propune cuantumul cotizației și contribuțiilor pentru anul următor, care se va include în proiectul de buget al Asociației, supus spre aprobare Adunării Generale luând în considerare sumele necesare pentru acoperirea cheltuielilor de funcționare a Asociației și a Aparatului tehnic al Asociației;
e) monitorizează plata cotizației anuale a asociaților la bugetul Asociației și decide măsurile care urmează să fie luate împotriva asociaților care nu și-au achitat cotizația datorată în termenul stabilit de Adunarea Generală;

f) numește și revocă Directorul executiv;

g) propune Adunării Generale, împreună cu Directorul executiv, organigrama, statul de funcții și numărul de personal al Asociației;

h) implementează, prin intermediul Directorului executiv și Aparatului tehnic, proiectele și programele Asociației;

i) aprobă, la propunerea Directorului executiv, planul anual de activitate al Aparatului tehnic al Asociației;

j) propune Adunării Generale, împreună cu Directorul executiv, proiectul bugetului de venituri și cheltuieli;

k) administrează patrimoniul Asociației și conduce activitățile acesteia;

l) orice alte atribuții prevăzute de lege, Statut sau stabilite de Adunarea Generală.

(3) Consiliul Director are următoarele atribuții cu privire la exercitarea mandatului acordat de Asociați prevăzut la art. 11) din prezentul Statut:

a) avizează și aprobă studii, prognoze, programe, proiecte, planuri de acțiune și strategii de dezvoltare economico-socială și de mediu, de organizare și amenajare a teritoriului și urbanism, documentațiile tehnico-economice pentru lucrările de investiții, precum și participarea la programe de dezvoltare regională și zonală, putând apoi, în condițiile legii, să le supună aprobării Adunării Generale a Asociației și consiliilor locale ale unităților administrativ-teritoriale care compun Asociația;

b) elaborează strategia de dezvoltare a Serviciului de transport public care este obiectiv al Asociației, caietul de sarcini al Serviciului public și regulamentul de organizare și funcționare a Serviciului ce vor fi supuse aprobării Adunării Generale;

c) consultă utilizatorii în vederea stabilirii politicilor și strategiilor locale și a modalităților de organizare și funcționare a Serviciului public;

d) mediază conflictele dintre utilizatori și operator, la cererea uneia dintre părți;

e) solicitarea de informații cu privire la nivelul și calitatea Serviciului furnizat/prestat și cu privire la modul de întreținere, exploatare și administrare a bunurilor din proprietatea publică sau privată a unităților administrativ-teritoriale, încredințate pentru realizarea Serviciului;

f) alte atribuții prevăzute în Regulamentele interne și dispozițiile legale speciale.

ART. 36. La ședințele Consiliului Director pot participa și alte persoane, la invitația oricăruia dintre membrii Consiliului Director.

ART.37. (1) Președintele Consiliului Director, care este și Președintele Asociației îndeplinește următoarele atribuții:

a) reprezintă legal Asociația Zona Metropolitană Baia Mare și încheie acte juridice în numele și pe seama acesteia;

b) prezintă anual, sau ori de câte ori Adunarea Generală solicită, rapoarte, sinteze, date sau informații;

c) prezidează ședințele Adunării Generale a Asociației și a Consiliului Director al Asociației și reprezintă Asociația în relația cu terții;
d) alte atribuții stabilite prin statut.

(2) Pentru reprezentarea Asociației în activitatea curentă a acesteia, Președintele va putea mandata un alt membru al Consiliului Director sau Directorul executiv, precizând sfera, durata și limitele competențelor conferite.

(3) Actul de autoritate al Președintelui Asociației este dispoziția.
SECȚIUNEA 4 - ALTE ORGANE DE CONDUCERE, SUPRAVEGHERE ȘI CONTROL

ART.38. (1) Organul de control financiar al Asociației este Comisia de Cenzori, formată dintr-un număr de trei membri desemnați de adunarea generală dintre membrii adunării sau aleși din cadrul altor categorii de personal, dintre care cel puțin unul trebuie să aibă calitatea de expert contabil, conform legii. Mandatul Cenzorilor este de 4 (patru) ani, cu posibilitatea prelungirii. 
(2) Componența Comisiei de Cenzori a Asociației de Dezvoltare Intercomunitară <Zona Metropolitană Baia Mare> este următoarea:

- doamna Delia POP-SĂVAN,
- domnul Alin-Mugurel BOZGA,

- domnul Valentin-Daniel CHIRA.

Președintele Comisiei de Cenzori este doamna Delia POP-SĂVAN, în calitatea de expert contabil, membru al C.E.C.C.A.R-filiala Maramureș. Mandatul membrilor Comisiei de Cenzori, astfel cum au fost numiți de Adunarea Generală în data de 22.04.2021 și data de 26.01.2022, este de 3 ani, respectiv până în data de 22.04.2024.
(3) Membrii Comisiei de Cenzori pot fi retribuiți conform hotărârii Adunării Generale a Asociației Zona Metropolitană Baia Mare.

ART.39. (1) Funcția de Cenzor în cadrul Asociației poate fi deținută de către persoane care au capacitate deplină de exercițiu și care îndeplinesc condiții legale. 
(2) Membrii Consiliului Director nu pot fi Cenzori. 
(3) Comisia de Cenzori este condusă de un Președinte. 

(4) Comisia de cenzori își poate elabora un regulament intern de funcționare. Ședințele comisiei de cenzori pot avea loc și prin mijloace electronice de comunicare directă la distanță, iar actele adoptate de comisia de cenzori pot fi semnate de membri inclusiv cu semnătură electronică extinsă.
ART.40. Atribuțiile Comisiei de Cenzori sunt următoarele:

a) verifică, cel puțin o dată pe an, modul în care este administrat patrimoniul asociației;

b) întocmește rapoarte și le prezintă adunării generale;

c) poate participa la ședințele consiliului director, fără drept de vot;

d) verifică evidența contabilă și supraveghează activitatea financiară a Asociației;
e) verifică modul de realizare al veniturilor, respectiv modul de efectuare al cheltuielilor Asociației;
f) propune descărcarea de gestiune a Directorului executiv și a Consiliului Director;
g) face recomandări privind îmbunătățirea modului de gestiune al patrimoniului Asociației;
h) îndeplinește orice alte atribuții prevăzute în statut sau stabilite de adunarea generală.

ART.41. Comisia de Cenzori verifică activitatea Consiliului Director, în ceea ce privește execuția bugetului de venituri și cheltuieli, alcătuind raportul anual, care va fi înaintat spre aprobare către Adunarea Generală.

CAPITOLUL VII  – VENITURI ȘI CHELTUIELI
ART.42. Sursele de venit ale Asociației sunt cele potrivit art. 6 alin. 4 din prezentul Statut.
ART.43. Veniturile obținute de asociație se folosesc exclusiv în vederea realizării scopului și obiectivelor prevăzute în Statut.

ART.44. Anul financiar începe la data de 1 ianuarie a fiecărui an și se încheie la data de 31 decembrie ale aceluiași an.

ART.45. Activitatea economico-financiară a Asociației se desfășoară pe baza bugetului de venituri și cheltuieli aprobat de către Adunarea Generală a Asociației.
CAPITOLUL VIII – ÎNCETAREA ACTIVITĂȚII
ART.46. (1) Asociația se dizolvă de drept, prin hotărârea instanței judecătorești competente sau prin hotărârea adunării generale.

(2) Asociația se dizolvă de drept prin:

a) imposibilitatea realizării scopului și obiectivelor pentru care a fost constituită, dacă în termen de 3 (trei) luni de la constatarea unui astfel de fapt nu se produce schimbarea acestui scop;

b) imposibilitatea constituirii adunării generale sau a consiliului director în conformitate cu prezentul statut, dacă această situație durează mai mult de un an de la data la care adunarea generală sau, după caz, consiliul director trebuia să se constituie;

c) reducerea numărului de asociați sub limita de 3, dacă acesta nu a fost completat în termenul legal prevăzut în acest scop.

(3) Asociația se dizolvă prin hotărârea instanței judecătorești competente, când:

a) scopul sau activitatea sa a devenit ilicită, sau contrară ordinii publice;

b) realizarea scopului său este urmărită prin mijloace ilicite sau contrare ordinii publice;

c) asociația urmărește un alt scop decât cel pentru care s-a constituit;

d) asociația a devenit insolvabilă.
ART.47. Lichidarea Asociației se va face în conformitate cu dispozițiile din Ordonanța Guvernului României nr. 26/2000 cu privire la asociații si fundații, cu modificările și completările ulterioare.

ART.48. (1) Bunurile Asociației rămase în urma lichidării vor fi transmise către persoane juridice de drept privat sau de drept public cu scop identic sau asemănător, conform hotărârii adunării generale sau a instanței judecătorești competente. 
(2) După terminarea lichidării, lichidatorii trebuie să ceară radierea Asociației din Registrul asociațiilor și fundațiilor.

(3) Asociația își încetează existența la data radierii din Registrul asociațiilor și fundațiilor.

CAPITOLUL IX – DIRECTORUL EXECUTIV ȘI APARATUL TEHNIC AL ASOCIAȚIEI
ART.49. (1) Pentru realizarea scopului și obiectivelor sale, Asociația va constitui un aparat tehnic propriu. 
(2) Aparatul tehnic va fi condus de un Director executiv numit de Consiliul Director ca urmare a promovării concursului de ocupare a funcției. Directorul executiv are drept de semnătură în numele Asociației în operațiunile bancare și de trezorerie, aprobă și semnează documentele financiar-contabile legate de activitatea curentă a Asociației, semnează în numele acesteia delegațiile de reprezentare în fața instanțelor judecătorești de orice grad și poate reprezenta Asociația în relațiile cu terții. Membrii aparatului tehnic vor avea statut de salariați ai Asociației. 
(3) Actul de autoritate al Directorului executiv este decizia.

(4) Aparatul tehnic este condus de Directorul executiv. 
(6) La calculul cuantumului propus al cotizației anuale, consiliul director va lua în considerare sumele necesare pentru acoperirea cheltuielilor de funcționare a aparatului tehnic al Asociației.

(7) Se deleagă Directorului executiv atribuțiile de reprezentare a Asociației  de Dezvoltare Intercomunitară <Zona Metropolitană Baia Mare> în relația cu terții, inclusiv cu băncile, trezoreria și celelalte instituții de acest tip din țară și din străinătate. Directorul executiv este împuternicit să îndeplinească în numele Asociației orice operațiuni bancare și formalități solicitate de bancă sau trezorerie cum sunt declarații, prezentare de documente, semnare de formulare, actualizări de date și alte asemenea.

(8) Directorul executiv al Asociației de Dezvoltare Intercomunitară <Zona Metropolitană Baia Mare> este domnul Paul Adrian PECE, cetățean român, născut la data de …………… identificat prin C.I. seria ….. nr. …………, eliberată de ………………………, la data de ………….., CNP ……………………, domiciliat în ………………………, str. ………………, nr. ……, județul …………………...

ART.50. Procedura de organizare a concursului/examenului pentru funcția de Director executiv al Asociației se aprobă anterior de către Consiliul Director.

ART.51. Pentru a putea ocupa funcția de Director executiv al Asociației, o persoană trebuie să îndeplinească cumulativ, următoarele condiții:

- să aibă capacitate deplină de exercițiu;

-să aibă studii superioare de lungă durată;
-sa cunoască o limbă de circulație internațională;
- să aibă studii postuniversitare în domeniul administrației publice și/sau managementului de proiecte;
-sa aibă experiență în domeniul planificării strategice și/sau implementării de proiecte de minim 5 ani.
ART.52. Președintele Asociației și Consiliul Director pot delega Directorului executiv orice atribuție care revine acestora potrivit prezentului Statut sau potrivit legii.

ART.53. Directorul executiv al Asociației are în principal următoarele atribuții:

a) să pună în executare deciziile Consiliului Director, hotărârile Adunării Generale, precum și dispozițiile Președintelui Asociației, în limitele conferite de prezentul Statut, de Regulamentul de Organizare și Funcționare precum și  de prevederile legale;

b) să elaboreze proiectul de buget al Asociației și să-l propună, împreună cu Consiliul Director, aprobării Adunării Generale;

c) să elaboreze Organigrama, Statul de funcții, numărul de personal și Regulamentul de Organizare și Funcționare ale Aparatului tehnic al Asociației și să le propună, împreună cu Consiliul Director, aprobării Adunării Generale a Asociației;
d) să angajeze, în urma unui concurs/examen, personalul Aparatului tehnic al Asociației, în baza Organigramei și a Statului de funcții aprobate de către Adunarea Generală a Asociației;

e) să asigure execuția bugetului de venituri și cheltuieli, să aprobe programul anual de achiziții publice al Asociației și să coordoneze derularea procedurilor de achiziții în cadrul Asociației, cu respectarea prevederilor legale în materie;

f) să întocmească referate și să le supună aprobării Consiliului Director sau Adunării Generale, după caz;
g) să aprobe referatele întocmite de către personalul din Aparatul tehnic al Asociației, în vederea asigurării execuției bugetului de venituri și cheltuieli;
h) să conducă și să coordoneze activitatea Aparatului tehnic al Asociației;

i) alte atribuții conform Statutului, Regulamentului de Organizare și Funcționare, hotărârilor Adunării Generale și deciziilor Consiliului Director.

ART.54. Pentru punerea în aplicare a activităților date în competența sa și pentru îndeplinirea atribuțiilor ce îi revin, Directorul executiv al Asociației are la dispoziție un Aparat tehnic, pe care îl conduce și coordonează.

ART.55. Aparatul tehnic al Asociației este structurat conform Organigramei și a Statului de funcții aprobate de către Adunarea Generală a Asociației. Membrii aparatului tehnic vor avea statut de salariați ai Asociației.
CAPITOLUL X – REGULAMENTUL DE ORGANIZARE ȘI FUNCȚIONARE
ART.56. Regulamentul de organizare și funcționare se aprobă prin hotărârea Adunării Generale a Asociației.

Prin Regulament se stabilesc detaliat atât drepturile și obligațiile membrilor Asociației, cât și modul de organizare și funcționare a Asociației și a Aparatului tehnic al acesteia. De asemenea se stabilește procedura de aplicare a sancțiunilor și modalitatea practică de soluționare a eventualelor neînțelegeri intervenite între doi sau mai mulți membrii ai asociației.

CAPITOLUL XI – DISPOZIȚII FINALE
ART. 57. Asociația are ștampilă și însemne proprii.

ART.58. Asociația are obligația să mediatizeze calitatea de membru a tuturor unităților administrativ-teritoriale care compun Asociația, în toate activitățile și proiectele desfășurate, folosind stema și alte însemne distinctive ale unităților administrativ-teritoriale respective, în scopul realizării obiectivelor asociației.

ART.59. Utilizarea de către membrii Asociației și/sau de colaboratorii acesteia, inclusiv de către Aparatul tehnic al Asociației, a emblemei și a celorlalte însemne distinctive ale unităților administrativ teritoriale care compun asociația, în scopul obținerii de foloase personale necuvenite, se pedepsește conform legilor în vigoare și atrage de drept excluderea din asociație.

ART.60. Prezentul statut este cadrul normativ pe baza căruia se va desfășura întreaga activitate a Asociației.
ART.61. Prevederile prezentului statut se completează cu celelalte dispoziții legale în vigoare, incidente activității Asociației, precum și cu prevederile Regulamentului de Organizare și Funcționare al Asociației.

ART.62. Prezentul Statut este alcătuit din XI capitole și 62 de articole. Prezentul statut poate fi modificat doar prin acte adiționale, aprobate cu respectarea condițiilor de cvorum prevăzute în prezentul Statut.
Se împuternicește …………………, domiciliat în ………………………, identificat cu CI seria ….. nr. ……………., eliberată de ………………. la data de ……………., CNP ……………… sau …………………, domiciliat în ………………………, identificat cu CI seria ….. nr. ……………., eliberată de ………………. la data de ……………., CNP ………………, să desfășoare toate formalitățile administrative și legale necesare pentru înregistrarea la Judecătoria Baia Mare a modificărilor aduse Statutului Asociației de Dezvoltare Intercomunitară <Zona Metropolitană Baia Mare>, să reprezinte asociații în fața autorităților și instituțiilor abilitate, să semneze în mod valabil pentru ei și în numele lor, orice act necesar și să garanteze autenticitatea semnăturii membrilor, precum și să exercite toate căile de atac, dacă este cazul.

Prezentul Statut, astfel cum a fost modificat și completat intră în vigoare prin aprobarea lui în cadrul Adunării Generale a Asociației, în ședința din data de ……….
Semnătura electronică a membrilor asociați,
1. Municipiul Baia Mare

                p.Primar

Viceprimar desemnat

Ioan Doru Dăncuș
          L.S._____________________

2. Orașul Baia Sprie

          Primar Sebastian-Alin Bîrda

          L.S._____________________

3. Orașul Cavnic 

    Primar  Vladimir Petruț
           L.S._____________________

4. Orașul Seini

    Primar Gabriela-Florica Tulbure

           L.S._____________________

5. Orașul Șomcuta Mare

    Primar Gheorghe-Ioan Buda

            L.S._____________________

6. Orașul Tăuții Măgherăuș
    Primar Dumitru Marinescu
          L.S._____________________

7. Comuna Cernești
    Primar Mircea-Aurel Deac
          L.S._____________________

8. Comuna Cicârlău

          Primar Sorin Lupșe

          L.S._____________________

9. Comuna Coaș
          Primar Călin-Vasile Achim
          L.S._____________________

10. Comuna Coltău

          Primar Lajos Cendeș
          L.S._____________________

11. Comuna Copalnic Mănăștur

               Primar Vasile-Ștefan Mihalca

          L.S._____________________

12. Comuna Mireșu Mare

         Primar Ioan Mătieș
          L.S._____________________

13. Comuna Recea 

          Primar Octavian Pavel

          L.S._____________________

14. Comuna Remetea Chioarului

Primar Călin-Ovidiu Petrică

          L.S._____________________

15. Comuna Satulung

               Primar Bujorel-Vasile Mureșan

            L.S._____________________

16. Comuna Șișești
          Primar Ioan-Mircea Tentiș
          L.S._____________________

17. Comuna Valea Chioarului

                Primar Ioan-Sorin Burde

          L.S._____________________
PREȘEDINTE DE ȘEDINȚĂ,

Aurel-Ioan CHIRA

CONTRASEMNEAZĂ PENTRU LEGALITATE:

SECRETARUL GENERAL AL COMUNEI CERNEȘTI,

Vasile-Cornel ROMAN

